La Casa de Cultura de Burjassot obri les seues portes a la Mostra La Ploma
2025-07-24

Continuant amb les seues accions per a donar suport i visibilitat al col·lectiu LGTB, Espai Dona, el servei integral d’atenció a la dona de l’Ajuntament de Burjassot, dirigit per Lluna Àrias, durà a terme per primera vegada la Mostra La Ploma als pobles, cinema i cultura per la diversitat sexual, de gènere i familiar. Una mostra que arribarà a la Casa de Cultura el 29 de juny a les 20 hores.

Comptant amb la col·laboració de la pròpia Casa de Cultura i de Lambda, Col·lectiu de Lesbianes, Gais, Transsexuals i Bisexuals, la mostra oferirà l’oportunitat de veure, de manera gratuïta i amb entrada lliure, cinc curtmetratges als assistents a la mateixa.

Els curtmetratges són Grávido (Alejandro Durán, Portugal 2016), Kids on Gender (Jasmine Doyle Pitt, Alexa Sidor, Regne Unit, 2014), Mother Knows Best (Mamma vet bäst, Mikael Bundsen, Suècia, 2016), Oh-Be-Joyful (Susan Jaconson, Regne Unit, 2015) i Dobles armarios, dobles apoyos (Plena Inclusión, Espanya, 2016).

Tal com han assenyalat des d’Espai Dona, “es tracta d’una iniciativa més per a donar visibilitat a la diversitat de gènere, sexual i familiar i fomentar la seua normalització en la societat”.